
RAPORT DE SPECIALITATE

privind modificarea Contractului de delegare de gestiune, prin atribuire directă, a serviciului ,,Întreţinere a serviciului de iluminat public şi iluminat festiv de sărbători din Timişoara” aprobat prin art. 4 din HCLMT nr. 377/17.07.2018


Delegarea gestiunii, prin atribuire directă, a serviciului ”Întreţinere a serviciului de iluminat public şi iluminat festiv de sărbători din Timişoara” către SC Societatea de Transport Public Timişoara SA. a fost aprobată de Consiliul Local al Municipiului Timişoara prin Hotărârea nr. 377/17.07.2018.

Ca urmare a acestei hotărâri s-a încheiat Contractul de delegare de gestiune, prin atribuire directă, a serviciului ,,Întreţinere a serviciului de iluminat public şi iluminat festiv de sărbători din Timişoara cu nr. SC2018-17594/24.07.2018.
Serviciul de iluminat public face parte din sfera serviciilor comunitare de utilitati publice. 

Legea nr. 230/2006 a serviciului de iluminat public și Legea nr. 51/2006 a serviciilor comunitare de utilități publice stabilesc cadrul juridic şi instituţional unitar, obiectivele, competenţele, atribuţiile şi instrumentele specifice necesare înfiinţării, organizării, gestionării, finanţării, exploatării, monitorizării şi controlului furnizării/prestării reglementate a serviciilor comunitare de utilităţi publice.

Pentru prestarea acestei activităţi operatorul serviciului, conform art. 49 alin. (3) din Legea nr. 51/2006 privind serviciile comunitare de utilităţi publice, are obligaţia de a solicita şi de a obţine eliberarea licenţei în termen de 90 de zile de la data aprobării hotărârii de dare în administrare sau, după caz, de la data semnării contractului de delegare a gestiunii. 

Ca urmare a solicitării  de eliberare a licenţei reprezentantii Autoritatii Nationale de Reglementare pentru Serviciile Comunitare de Utilitati Publice au convocat  operatorul serviciului, în speţă SC Societatea de Transport Public Timişoara SA, la sediul acestora în vederea clarificării anumitor aspecte privioare la Contractul nr. SC2018-17594/24.07.2018.
Urmare a intalnirii din data de 17.10.2018 a reprezentantilor Societatii de Transport Public Timisoara S.A cu reprezentantii Autoritatii Nationale de Reglementare pentru Serviciile Comunitare de Utilitati Publice, s-a constatat că este necesară modificarea obiectului contractului pentru a se obţine eliberarea licenţei. 
Prin adresa nr. 19741/18.10.2018 Societatea de Transport Public Timișoara a solicitat modificarea obiectului Contractului de delegare a gestiunii nr. SC2018-17594/24.07.2018 conform celor solicitate de către reprezentantii Autoritatii Nationale de Reglementare pentru Serviciile Comunitare de Utilitati Publice, în caz contrar continuarea procedurii de acordare a licenţei pentru serviciul de iuluminat public în municipiul Timişoara nu va mai fi posibilă.

Potrivit Legii 51/2006 privind serviciile comunitare de utilităţi publice, constituie contravenţie în domeniul serviciilor de utilităţi publice şi se sancţionează cu amendă de la 30.000 lei la 50.000 lei furnizarea/prestarea serviciilor de utilităţi publice de către operatorii fără licenţă eliberată potrivit prevederilor prezentei legi.
În concluzie, ţinând cont de cele arătate mai sus, propunem modificarea, prin act adiţional, a  art. 1 alin. (1) din Contractul nr. SC2018-17594/24.07.2018, după cum urmează: ,,(1) Obiectul prezentului contract îl constituie delegarea de gestiune, prin atribuire directa, a serviciului de  iluminat public în municipiul Timişoara.”

